**เตือนภัย! มิจฉาชีพแอบอ้าง อย. หลอกเก็บเงินผู้ได้รับรางวัล อย. ควอลิตี้ อวอร์ด**

**อย. เตือนผู้ประกอบการที่ได้รับรางวัล อย. ควอลิตี้ อวอร์ด อย่าหลงเชื่อผู้แอบอ้างขอรับการสนับสนุนค่าโฆษณาหรือประชาสัมพันธ์ ขอย้ำ !! อย. ไม่เคยมีการมอบหมายให้ผู้ใดจัดหาสปอนเซอร์เรียกเก็บค่าใช้จ่ายใด ๆ
ในการประชาสัมพันธ์ทั้งสิ้น**

**นายแพทย์สุรโชค ต่างวิวัฒน์ เลขาธิการคณะกรรมการอาหารและยา** เปิดเผยว่า สำนักงานคณะกรรมการอาหารและยา (อย.) ได้รับรายงานว่ามีกลุ่มมิจฉาชีพติดต่อผู้ได้รับรางวัล อย. ควอลิตี้ อวอร์ด โดยอ้างว่าจะดำเนินการสัมภาษณ์และประชาสัมพันธ์เผยแพร่เกียรติคุณ โดยผู้ได้รับรางวัลต้องเสียค่าใช้จ่ายในการดำเนินการดังกล่าวนั้น อย. ขอยืนยันว่าไม่มีส่วนเกี่ยวข้องใด ๆ ทั้งสิ้น และไม่เคยอนุญาตให้ผู้ใดจัดทำโฆษณาประชาสัมพันธ์หรือการขอสนับสนุนสปอนเซอร์ ทั้งนี้ การมอบรางวัล อย. ควอลิตี้ อวอร์ด เป็นการมอบให้เพื่อเชิดชูเกียรติและเป็นกำลังใจแก่ผู้ประกอบการที่ผลิตผลิตภัณฑ์สุขภาพที่มีคุณภาพ ปลอดภัย และมีความรับผิดชอบต่อสังคม โดย อย. มีการจัดงานมอบรางวัลและประชาสัมพันธ์เผยแพร่ข่าวสารเกี่ยวกับผู้ได้รับรางวัลผ่านช่องทางสื่อสารต่าง ๆ ของ อย. และสื่อมวลชนแขนงต่างๆ โดยไม่มีการเรียกเก็บค่าใช้จ่ายในการประชาสัมพันธ์แต่อย่างใด
จึงขอให้ผู้ประกอบการอย่าหลงเชื่อการติดต่อในลักษณะดังกล่าว หากได้รับการติดต่อที่น่าสงสัย ร้องเรียนได้ที่
สายด่วน อย. 1556

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**วันที่เผยแพร่ข่าว 8 เมษายน 2568 ข่าวแจก 134 / ปีงบประมาณ พ.ศ. 2568**